Diari Oficial de la Generalitat Valenciana


Sumari del DOGV 7407, del 20-11-2014 (2014/10662)

ORDE 87/2014, de 18 de novembre, de la Conselleria d'Educació, Cultura i Esport, per la qual s'establixen normes en relació amb les eleccions a òrgans de representació del personal docent no universitari al servici de la Generalitat que se celebraran en 2014.
-------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2014/11/18/87/dof/vci/html**

### Dades del document

Número de DOGV
:   7407

Data del DOGV
:   20-11-2014

Secció del DOGV
:   I. DISPOSICIONS GENERALS

Número del document
:   2014/10717


Data del document
:   18-11-2014

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * representació del personal
    * legislació
    * eleccions sindicals
    * personal docent

ORDE 87/2014, de 18 de novembre, de la Conselleria d'Educació, Cultura i Esport, per la qual s'establixen normes en relació amb les eleccions a òrgans de representació del personal docent no universitari al servici de la Generalitat que se celebraran en 2014. [2014/10778]  
La normativa vigent atorga a les organitzacions sindicals la plena capacitat per a la convocatòria i el desenrotllament dels diferents processos electorals, i la funció de l'administració queda limitada a proporcionar, observant una absoluta neutralitat i transparència en el procés, els mitjans materials i humans que permeten la seua correcta execució.  
  
Per l'Orde de 2 d'agost de 2006, de la Conselleria de Justícia, Interior i Administracions Públiques, s'establixen les normes i s'aproven els models que han de regir els processos d'eleccions a òrgans de representació del personal funcionari al servici de l'administració del Consell de la Generalitat i els seus organismes autònoms (DOGV 5324, 14.08.2006).  
Pel Reial Decret 1846/1994, de 9 de setembre, s'aprova el Reglament d'Eleccions als Òrgans de Representació del Personal al Servici de l'Administració General de l'Estat, les normes del qual tenen caràcter supletori per a l'administració de les comunitats autònomes.  
  
Amb data 4 de setembre de 2014, els sindicats promotors van presentar en l'oficina pública de registre el preavís de celebració d'eleccions sindicals del personal docent no universitari, en l'àmbit de les tres unitats electorals de la Comunitat Valenciana.  
Com que la participació en les eleccions a òrgans de representació significa el compliment d'un deure inexcusable de caràcter públic i personal, previst en l'article 48.1 apartat j de la Llei 7/2007, de 12 d'abril, de l'Estatut Bàsic de l'Empleat Públic, i en l'article 15 del Decret 7/2008, de 25 de gener, del Consell, pel qual es regulen els permisos i llicències del personal docent no universitari, resulta convenient per a l'adequat desenrotllament del procés electoral que s'ha de celebrar este any 2014 fixar amb caràcter general els criteris d'actuació per a la concessió de permisos al personal en ocasió d'estos processos. Al mateix temps s'ha considerat convenient regular determinats criteris d'actuació que, directament o indirectament, incidixen en el procés electoral com són el vot per correu, l'elector o electora sobrevingut, la concessió de permisos a membres de les candidatures, components de les meses electorals, representants de l'administració en estes, interventors i apoderats de les candidatures.  
  
En virtut d'això, havent sigut negociat amb la representació sindical, de conformitat amb el que establix l'article 37 de la Llei 7/2007, de 12 d'abril, de l'Estatut de l'Empleat Públic, conforme amb l'informe de l'Advocacia de la Generalitat, i fent ús de les atribucions que em conferix l'article 28 de la Llei 5/1983, del Consell,  
  
  
ORDENE  
  
Article 1. Norma aplicable  
Les eleccions a òrgans de representació del personal docent no universitari al servici de la Generalitat, que se celebraran el pròxim 4 de desembre, se sotmetran, amb caràcter general, al que preveu l'Orde de 2 d'agost de 2006, de la Conselleria de Justícia, Interior i Administracions Públiques, per la qual s'establixen les normes i s'aproven els models que han de regir els processos d'eleccions a òrgans de representació del personal funcionari al servici de l'Administració del Consell de la Generalitat i els seus organismes autònoms.   
  
Article 2. Votació per correu  
De conformitat amb la normativa aplicable a la votació per correu en les eleccions sindicals a òrgans de representació del personal al servici de l'Administració (article 19 del RD 1846/1997, de 9 de setembre), la votació per correu en les pròximes eleccions sindicals del personal docent no universitari s'haurà d'atindre als passos següents:  
1. Quan algun elector preveja que en la data de votació no es trobarà en el lloc que li corresponga exercir el dret de sufragi, podrà emetre el seu vot per correu, prèvia comunicació a la mesa electoral coordinadora. La petició de vot per correu s'haurà de dirigir a la mesa coordinadora de cada unitat electoral. Esta comunicació s'haurà de fer a partir de l'endemà de la convocatòria electoral fins a cinc dies abans de la data en què haja d'efectuar-se la votació.  
  
2. La comunicació s'haurà de realitzar a través de les oficines de Correus sempre que es presente en sobre obert per a ser datada i segellada pel funcionari de Correus abans de ser certificada, exigint a l'interessat l'exhibició del document nacional d'identitat per a comprovar les seues dades personals i la coincidència de firma d'ambdós documents.   
  
La comunicació també podrà ser efectuada en nom de l'elector per una persona degudament autoritzada que acredite la seua identitat i representació suficient.  
3. Comprovat per la mesa coordinadora que la persona solicitant es troba inclosa en la llista d'electors i electores, hi anotarà la petició i se li remetran les paperetes electorals i el sobre de votació. Se li remetrà també el certificat d'inscripció en la llista d'electors, degudament omplit (model B, Orde de 2 d'agost de 2006 de la Conselleria de Justícia, Interior i Administracions Públiques, DOGV núm. 5324, de 14 d'agost de 2006).  
4. La persona interessada introduirà la papereta seleccionada en el sobre de vot i el tancarà i el remetrà juntament amb la fotocòpia del document nacional d'identitat i el certificat d'inscripció en el cens en un altre sobre facilitat a este efecte, de majors dimensions, a la mesa electoral coordinadora per correu certificat.  
5. La mesa electoral coordinadora entregarà urgentment, a mesura que els vaja rebent, els vots per correu que estiguen en poder seu a cada una de les meses parcials.  
Rebut el sobre certificat, el secretari de la mesa el custodiarà fins a la votació i, en acabar la votació i abans de començar l'escrutini, l'entregarà al president que l'obrirà i, identificat l'elector amb el document nacional d'identitat, introduirà la papereta en l'urna electoral i declararà expressament que vota.  
  
6. Si la correspondència electoral és rebuda després d'acabar la votació, no es computarà el vot ni serà considerat com a votant l'elector, s'incinerarà el sobre sense obrir i es deixarà constància de tal fet.  
  
7. No obstant això, si el funcionari que haja optat pel vot per correu es troba present el dia de l'elecció i decidix votar personalment, ho manifestarà així davant de la mesa, la qual, després d'emetre el vot, li entregarà el que haja enviat per correu si s'ha rebut, i en cas contrari, quan es reba, s'incinerarà.  
  
  
Article 3. Permisos pels processos d'eleccions  
Considerant que la participació dels funcionaris en les eleccions sindicals constituïx un deure de caràcter públic, es concediran els permisos retribuïts que a continuació s'indiquen:  
1. Un membre de cada candidatura, designat pel presentador d'esta, disposarà de permís retribuït a jornada completa des del dia de la proclamació de la candidatura fins a l'endemà de la votació, ambdós inclusivament.  
2. Els components de les meses electorals i els representants de l'Administració disposaran de permís pel temps necessari per a assistir a les reunions de la mesa electoral, incloent-hi els desplaçaments fora de la localitat en què radique el seu lloc de treball que siguen necessaris, per raó dels quals percebran les dietes i gastos de viatge previstos en la norma del Consell que regula les indemnitzacions per raó de servici i gratificacions per servicis extraordinaris. També disposaran d'un permís retribuït de jornada completa durant el dia de la votació i el dia immediatament posterior.  
  
3. Les interventores i els interventors, així com les apoderades i els apoderats de les candidatures, gaudiran de permís retribuït durant tot el dia de la votació i durant la jornada laboral del dia immediatament posterior.  
  
Article 4. Consideracions per al dia de la votació   
1. La condició d'elector o electora correspon al personal funcionari que es trobe en la situació de servici actiu, per això el dia de la votació només podrà exercir el dret al vot:  
a) El personal funcionari que estiga inclòs en el cens i mantinga la seua situació de servici actiu.  
b) Qui acredite la condició sobrevinguda d'elector o electora de forma justificada en el moment de la votació. Este supòsit s'aplica exclusivament al personal funcionari la situació de servici actiu del qual comence després de la publicació de la llista definitiva d'electors i electores i fins al dia de la votació.  
2. En el cas del personal que exercisca d'interventora o interventor, i d'apoderat o apoderada, les organitzacions sindicals podran solicitar la seua inclusió en el cens de la mesa parcial en la qual estiga acreditat, sempre que es tracte de la mateixa unitat electoral, amb una antelació mínima de set dies hàbils abans de la votació, davant de la mesa coordinadora corresponent.  
3. La mesa electoral coordinadora ajustarà els censos de les restants meses electorals perquè els seus membres, així com els interventors o les interventores que ho hagen solicitat i les persones representants de l'Administració, puguen votar en la mesa en què els corresponga exercir la seua funció quan esta no coincidisca amb la mesa en què els correspon exercir el seu dret al vot.   
  
Article 5. Mitjans personals i materials  
En totes les fases del procés electoral, les direccions territorials d'Educació, Cultura i Esport colaboraran en els termes que preveuen les disposicions vigents, facilitant els mitjans personals i materials que siguen procedents en cada cas.  
  
Article 6. Impresos a utilitzar en el procés electoral  
Cada direcció territorial s'ajustarà a l'annex de l'Orde de 2 d'agost de 2006, de la Conselleria de Justícia, Interior i Administracions Públiques, per la qual s'establixen les normes i s'aproven els models que han de regir els processos d'eleccions a òrgans de representació del personal funcionari al servici de l'Administració del Consell de la Generalitat i els seus organismes autònoms mentres no es produïsca una nova aprovació i publicació dels models oficials per la conselleria competent en matèria de treball.   
  
DISPOSICIONS ADDICIONALS   
  
Primera. Règim supletori  
En tot el que no preveu la present orde, caldrà ajustar-se a l'Orde de 2 d'agost de 2006, de la Conselleria de Justícia, Interior i Administracions Públiques, per la qual s'establixen les normes i s'aproven els models que han de regir els processos d'eleccions a òrgans de representació del personal funcionari al servici de l'Administració del Consell de la Generalitat i els seus organismes autònoms, i supletòriament al reglament d'eleccions als òrgans de representació del personal al servici de l'Administració General de l'Estat, aprovat pel Reial Decret 1846/1994, de 9 de setembre.  
  
Segona. Habilitació per a desplegament  
Es faculta la persona responsable de la direcció general competent en matèria de personal docent no universitari per a dictar les resolucions i ordenar les mesures que, en l'àmbit de les seues atribucions, resulten necessàries per al desplegament de la present orde.  
  
Tercera. Incidència en les dotacions de gasto  
La implementació i el posterior desplegament d'esta orde no podrà tindre cap incidència en la dotació de tots i cada un dels capítols de gasto assignats a la conselleria competent en matèria d'educació, i en tot cas haurà de ser atés amb els mitjans personals i materials de la dita conselleria.  
  
DISPOSICIÓ DEROGATÒRIA  
  
Única  
Es deroga l'Orde de 22 de setembre de 2006, de la Conselleria de Cultura, Educació i Esport, per la qual s'establixen normes en relació amb les eleccions a òrgans de representació del personal docent no universitari al servici de la Generalitat. Així mateix queden derogades totes les disposicions del mateix rang o inferior que s'oposen al que disposa esta orde.  
  
  
DISPOSICIÓ FINAL   
  
Única. Entrada en vigor   
La present orde entrarà en vigor l'endemà de la seua publicació en el Diari Oficial de la Comunitat Valenciana.  
  
València, 18 de novembre de 2014  
  
La consellera d'Educació, Cultura i Esport,  
MARÍA JOSÉ CATALÁ VERDET


Còpia Permalink ELI